钦定古今图书集成/方舆汇编/职方典/第1299卷 > 《旧志》阁内有康与之旧隐顺庵以宋高宗御书
## 钦定古今图书集成/方舆汇编/职方典/第1299卷 > 《旧志》阁内有康与之旧隐顺庵以宋高宗御书

故名与之憸邪。绍兴中谪居于此，其木多松棕，其草多龙鳞，龙鳞俗呼“过江龙。” 有兽焉，如蜥蜴而锐首，其名曰鲮鲤，食之巳滞。

乱石山　在郡城东北二十里。一曰紫云山，与白云相连，俗呼“白云后洞。” 巉岩高峭，林谷深邃，仿佛不类人境。以多奇石，故名。其木多杉柟，其草多蓬葧。其下西南一里，月溪之水出焉。旧有寺，今废。

博大山　在府城北二十五里。鼎溪之水出焉，中有铜鼎。《南越志》云：“山下溪有神鼎，天晴水澄时见之。刺史刘道锡遣人系其耳，耳断，鼎复没。”

后执纼者皆患耳疾，民以为神。又云：“上有卢循母檀氏墓。” 又北二里曰乌龙山，其山多黑石。又北十里曰虎石山。

大桥山　在府城西北十八里，一名“大桥坑” ，象水出焉，石磴激流，声闻二百步。又西北三里曰鸡笼山，其山圆耸。

万松山　在府城南二里。其山多松。上有“乾明庵” ，宋苏轼扁其额今废。

石壁山　在府城南十七里。峭然屹立。《水浒》按《县志》：在沙湾司，一名神头冈。奇石嶙峋，连绵数里，石齿龈立，横枕江流。上有文笔石、关帝岩悬崖上有仙迹石，下有飞来石，立于石峰之上。浔州守李翱筑钓鱼台于此，归隐焉。里人区颖叔题诗曰：“石上渔歌字已芜，千年血指事堪图。云深梦鹤人何处，独对岩花忆大夫。” 又名梦鹤岩。抱旗山　在府城南八十里，以形胜名。山下江水环绕，人不可登，上有古烽堠。方信孺诗：“面势翩翩天外山，彩旗常在碧云间。太平官府无公事，大纛高牙相对闲。” 又东南二十里曰长洲山，其势逶迤，远接沙渚，民多居其上。又东南四里曰花山，是多异花草。又东南六里曰五马山，俱在茭塘都迳口堡。

尧山　一名凌山，在府城东北十五里海中，峣然而高，故名。《荆州记》云：“尧山，赭岩叠起，冠以青林。” 《郡国志》云：“高四千丈，自番禺迄交趾俱见之。” 一名尧子峰。

真武山　一名真武踏龟山。《县志》：“在佛迹岭东北。唐开元中，羽士林福存建真武堂，祷雨屡应。” 又东北四十二里，曰巨石山，曰罗屋山。相传旧有罗氏墓，其上有巨石，周十馀丈，石下有岩，可坐三五十人。

昭陵山　，在城东北十里，相传谓“南汉冢” ，故名。其南有石人马各一。

雷峰山　按《县志》：在茭塘，屹立平田中，秀丽高耸。相传昔时在大海中，山前有观音庙，有贾胡巨舶阻风于此，祈神，得无恙。后数年，贾胡复至，为修庙召僧，更名隆兴寺。僧称开山主为马罗连，即贾胡姓名也。

皇清顺治间，寺僧今湛迎天然禅师说法于此，广建。

楼殿，铸大佛，高丈馀，更名海云寺，遂成丛林，称《粤东名刹》云。

唐山　按《县志》：“在沙湾有三光岩、日月星岩，字皆磨崖镌勒。唐不语兄弟五人炼丹此山，仙去，至今井灶俱在。遗薪化为蚱蜢，形扁如腐草，动之即飞取藏书帙中，数岁犹生。”

砺山　按《县志》：“在茭塘石子头，高耸二百馀丈，广袤十馀里，四周皆海，屹峙中流，下即狮子洋。东有石壁峻削，状如狮子，狮腹中空，可坐六七人，飞泉百丈，为虎门捍山一岩名锦廊，石如回廊，可百馀步，游客列坐，飞瀑溅人衣袂。形家言以山为巨海捍门。” 明万历间，有奸豪掘山采石，官屡禁之。四十四年，邑孝廉李惟凤、刘如性、黎兆鏊等倡议建浮屠其上山在琵琶洲之下、虎门之上。康熙三年，徙海民于内地，画山属禁界，外设立砖城营房墩台于其上。

海心冈　按《县志》：“在蓼涌圆冈海中屹立，高十馀丈，广里许，草木翳茂。离十馀丈，复一小冈，亦海中相对，为南亭、北亭，刘王古冢在焉，又名日月山。”

帽峰山　按《县志》：在慕德里，路险境僻，人迹罕至。梅田诸村绕居其外，万木丛翳，上有帽峰庵，地接增城、从化，纠缪盘错，每为盗薮焉。

大夫山　按《县志》：在屏山前，高削千仞，上有仙姑石。最高处曰文笔峰，俗呼为大乌冈，音之讹也。与抱旗山相连。

烟管冈　按《县志》：在茭塘新厅乡，高百馀丈，又名冠山。元末义兵，元帅屈仲舒起兵保障邑里，筑烟台其上，因名。子孙多居其下。

浮练山　按《县志》：“与石砺相望，中隔平田，其峰峦高峻雄拔，颇不如石砺，而岩壑幽奇过之。” 并峙狮子洋中，下瞰重溟，东望旸谷，空濛万里。山足多石，势若万马奔泉，土人呼为化鱼石。一岩旧名大屋岩，穹窿如室，端严宽敞，有琼宫王宇之观，因改为玉宇岩。岩右数十武为善广岩，稍小于玉宇，亦爽皑精洁。相传有仙人名善广居此。其左山势萦回，平沙极望，莹洁如雪。西行里许，复一小岩，名“菂房。” 古木蔽亏，萝薜掩映，极幽僻之致。其馀小岩数十，风涛激薄，水石吞吐，皆成奇观，莫可名状。

罗山　按《县志》：在龙湾之左。相传唐时有罗真人修炼于此，仙去，因得名。真人一云罗公远，一

云罗子房

龟峰　在府城西二里，即今西禅寺。又西北八九里曰“卢岭。” 旧有华严寺，今废。又西北二十里，曰“狮岭。”

天峰　按《县志》：在大科之南，天泉出焉。双瀑高悬，夹泻于云谷。云谷中群峰联峙，中有白沙陈公祠。谷前为蜘蛛峰，有七星岩。谷左五峰，曰大科、曰小科、曰聚云、曰腾云、曰狮脑。狮脑之东，两峰并起，为丫髻峰。临其上为骢马峰。右五峰，曰龙爪、曰荔枝、曰小鸡冠、曰大鸡冠、曰玉女。玉女之巅有石坛，世传紫姑仙修炼于此，其北为西坑，九龙之泉注焉。流至山麓，与玉溪合。前有九曲溪，飞布成水帘，下为喷玉岩，有金银井。其井一赤一白，相距尺许，世传为乌利仙丹井，浴之可愈痼疾。其泉下注蓼江，入于江浦海。

文笔峰　：在府城南十七里，与府治相对，以形似名。

三老峰　上有飞仙足趾，凿之复自完，其下玉泉水出焉。按《县志》，今足迹之傍石中，洼圆如钵，深八九寸，中一小孔，涌泉不竭，其味甘美，俗谓仙人水碗也。

宝象峰　在城北二十里白云山麓。上有动石，人叱之则动。前有虎跑泉。旧有胜因寺，今废。大科峰　极高峻。按《县志》，“大科峰称西樵第一峰。顶径百尺，上有见日台，鸡鸣见日九日，游人多觞于此。”

雷坛峰　旧传乌利仙祷雨于此，后乡人求之辄应。

宝峰

大观峰　旁有钜石如笠，名曰“太尉。” 中有小石如卵，浮不著地，其底用索刮之不碍，及力士推之不动。

《紫姑峰　》峰之下曰“小云谷。”

碧云峰　其上有钜石，以一指触之辄动。又数百步，曰“小科峰。”

“紫云峰　” 极高峻，其阴有《伏虎石》。

紫竹峰　，延绵至于兰谷峰，尤为峭拔。峰之外为壁山，弘治庚申得古碑，有“壁山社” 三大字，其下有通潮井。

虎头岩　在鹤舒台北一里。方信孺诗：“绝壁空岩踞虎头，鸟飞不度野猿愁。人间有此真奇观，便好乘风访《十洲》。”

观翠岩　石壁中小孔有泉一线，昼夜如注。按《县志》在马鞍峰北方少保亭，其下有翠岩石刻。其前为天湖，东北诸泉奔潴之，出珠坑，经无底井，井在珠峰西。

乌利岩　，岩可坐百馀人，前有水帘千尺，其下有金银二池。

锦岩　在大科之西。岩阔丈四五尺，高丈馀，入可数十寻。岩后复有小岩，幽深盘曲，人莫敢入。其石五色，若织锦然。旁有锦岩，庵前曰“云端” ，其下垂虹百尺，注于广老屏、乐尧庄。又折而北，曰龙泉，曰宝鸭池。其下曰泻钱坑，曰双鱼陂。佛迹岭　在府城东十三里，群冈联属，上有足迹，其上有岩，广四丈，多花草。又东十里曰“堑冈” ，大岭下有堑，南有岩洞，深丈许，阔十馀丈，中可坐百馀人。

鸿鹄岭　在府城北五里，五峰耸秀。

凤凰岭　按《县志》：“在府城北马鞍山，耸秀如飞凤。”

火罗岭　自麓至顶皆巨石，在龙眼乡东南。麒麟岭　在城北，叠石𥗬砢，以形似名。松柏岭　在郡城北马鞍山之东，其上多松柏。又一百里曰狮子岭。

金鹅岭　按《县志》在东北，又名飞雁岭。唐陈陶《送沈次鲁》诗：“高台赠君别，满握轩辕风。落日一挥手，金鹅烟雨空。” 即此。

弹子岭　在府城南十八里，特生海傍，其形圆望。州岭　在马鞍山之东，山势凌霄，登之则城郭在目。

赤石冈　在府城西南五里。其下多金石。《南越志》：“冈色若丹，占气者谓冈下有宝，扶南国人欲以金万镒市之，刺史韦朗曰：‘南州镇山也’。” 弗许。按《县志》：天启年间，乡绅李待问议建浮屠于其上，以镇州城。水口上有佛寺及文昌祠，士人岁时会文于此。

黄栀冈　在府城北三十五里。多栀木，今上塘村。

相对冈　在府城东三十五里，两山对峙，大江中流，有石高二丈许，若鱼。又一石亦高二丈，周二丈，若珠。居鱼之前，是曰“鱼珠石。” 又东四里覆

船冈，又东曰“石鼎冈” ，乱石𥗬砢布列。又东曰“覆盂冈” ，又东北曰“驷马冈” ，又北曰“长腰冈。”

山门冈　在府城东北三十八里。旁曰“飞雁岭” ，曰“鸡笼冈。” 其山峻险，中藏群峰，下枕茭塘，接洋海。正统末，乡民立镇于此以御寇。

戙旗冈　在府城东二十里。南海神庙前，海中莫测其高，周十馀丈。旧传祀南海神，则竖旗其上。又东曰𧒽壳冈。又东曰社坛冈，在鹿步巡检司，居人立社其上。

冠冈　：在府城东南四十里。多林木。按《县志》，一名冠山，在狮岭司上有北帝庙。

七星冈　按《县志》：“在真武山之南，相对七小阜，罗列如星。” 《名胜志》：“唐开元中，羽士林福存建有草堂。”

象冈　宋潮阳何主簿墓在焉。又西北曰“官岭冈” ，又北曰“帽峰冈。”

三台冈　按《县志》：“在石壁山上有李忠简祠，子孙春秋祀之。学士黄佐为之记。”

黄旗冈　，冈下有黄龙洞、翠微石室。是山也，产多奇茗。有草焉，叶如柳而短，花翯翯然，具觜翅尾足，其名曰白鹤。《南方草木状》：“白鹤蔓生，其花麹尘，色浅紫，蒂，叶如柳而短。当夏开花，形如飞鹤，觜翅尾足，无所不备。” 《旧志》云：花色白，头有黑点如眼睛，开于暮春。又有蝴蝶花、锦莺花、杜鹃花。自此冈东一里曰谯楼冈，又东北二里曰“山台” ，曰“邓冈。”

镇头冈　：黄寇乱时，乡人竖旗于此，与邓冈镇互为应援。

王借冈　按《县志》：在府西南八十里，与紫洞相望。山产石如剑如戟，开采则盗贼频兴。御史屠应坤奏封。

筋竹冈　按《县志》：“在区村，高数仞，巅有仙人迹，乡民祷雨辄应。”

青螺嶂　按《县志》：“在沙湾乡，去城三十四里，高五百丈，一名白鹿冈。相传南汉刘䶮常获白鹿，邑人冯祖裘建白鹿社焉。” 其下为沙湾水，与市桥山相背，夹水为峡。

青萝嶂　在府城东南三十八里。其上多松萝，其下沙湾之水出焉。

南山峡　在府城南六十里。多怪石。

玉虹洞　，按《县志》“白云山西南一里，洞之南曰聚龙冈” ，宋绍兴间，康与之流五羊居此，有鹤舒台及玉虹洞诗。

龙峒　按《县志》在城东北，俗呼龙眼峒，又曰火罗岭，巨石出泉。

龙眼峒　：在府城西北三十里。多松柏。

飞霞洞　在白云山鹤舒台北，为归龙最胜，隐士陈元开读书于此。按《县志》：“在白云山半。峭壁百仞，瀑布悬飞，若珠帘然。”

穗石洞　按《县志》裴渊《广州记》：“高固为楚相时，有五仙人乘五羊，各持榖穗一茎六出，衣与羊色各如五方，遗穗与州人，腾空而去，羊化为石，州人即地为祠。相传仙骑羊来时，持穗祝曰：‘愿阛阓永无饥荒’。” 后果验。

九龙洞　按《县志》：“两崖奇崛如龙者九，有飞腾势。其中岩窦相通，奇怪骇目。有通天岩、玲珑岩，从石窍而进，皆可透山巅。洞之前为九龙外洞，泉石尤奇。”

烟霞洞　按《县志》：“在大科西北。铁泉出焉，散落锦岩洞中，玲珑盘郁，两翼如垣。尚书湛若水卜筑于此。” 左峰曰𧒽坛、曰云路。左驰而西，为燕巢，为三镇，为大燕，为胡卢。右峰曰金钟、曰鹧鸪、曰铁泉。右折而北，为龙泉，为琵琶、为双马。洞之前有铁泉岩，深不可测，下为锦岩石，备五色铁泉，四时如雨。

广朗洞　按《县志》，“洞后为云端峰，左为火盖，为长庚，右为大良，为鹤腾，为象，峰前为白云，更前为幡子，洞中双瀑高悬，并二十馀仞，其地夷旷，中有广朗阁。”

白云洞　按《县志》：“洞纯石，削壁凌空，飞泉璀璨，为山北绝胜。隆庆中，邑人何亮始辟之，有云瀑亭。亭北为香炉石，高三十仞。东为涤心桥。又百步为逍遥台，下为白云溪，溪水澎湃，声闻里许。洞中有观音岩，可望不可陟。”

石泉洞　按《县志》：“在大科北，洞中多丰石美泉，少保方献夫筑精舍于此。” 洞后为钵子峰，左为石排、百练、天镇诸峰，右为紫帽、珠峰、玉峰、金钗峰，北拱为御屏峰。天镇之下为吉水峰，逾涧而北为小西湖。

碧玉洞　按《县志》“西樵二十四泉，惟碧玉瀑布最高而奇，为诸泉冠。” 隆庆末，邑人霍尚守建，飞

玉台于泉下为山东绝胜。有流杯池、菖蒲涧、听玉石室。洞口有砥柱石，下为玉湖。玉湖外为漱玉岩，岩东有龙井。又转下三百步为木邓井。其泉北注樵湖，出江浦，南趋海门。

宝林洞　按《县志》：“洞中四峰环列，万木参天，尚书霍韬筑四峰精舍于此，今为西庄霍公祠。洞南有天池，东有玉池，池北有蓬莱岩，南有钓台。天成洞左而前为聚仙峰，南下为雀子峰、镇头峰右而前为玉案峰、仙掌峰西下千步为凤凰峰，下有凤凰岩，更前为帽子峰，上有碧梧岩，西为白石峰，白石之下为玉廪峰，上” 有仰辰台。北为石门洞，石室穹窿，前有飞瀑。扪石而上，为仙隐岩，深湫断径，景绝幽雅。东距宝林洞三里。“巍峨石　” 在石碣村，其高三丈。

海珠石　按《县志》：“在五羊海中，屹峙洪涛，上有慈度寺、李忠简祠。世传胡贾挟明珠经此，跃入江中，故名。”

卢堠石　在府城南二十六里，滨于水。相传吴隐之与卢循交战处。一名“南箕台。”

鱼珠石　按《县志》“在相对冈之后，一名鳌洲新妇石　。” 下有木邓泉，水极清冽。

聚仙台　按《县志》：“宝林之南，在聚仙峰上，有敬亭，拔地四百仞。登其上，叠𪩘如昼，长江萦回。台后列五石，曰仙留石，瑰奇可玩，游人多宴集于此。”

鹤舒台　在白云山北一里。旧志：安期生飞升处。山半有龙泉寺，宋运使陶定所建，轩扁曰“千峰紫翠” ，台曰“天南第一峰” ，今废。其阳有鹤蝶草。《南方草木状》：“蝶草出南海，云是媚草，上有虫，老蜕为蝶，赤黄色，女子藏之，谓之媚蝶，能致其夫怜爱。” 鹤草，见《西樵山下》。。